|  |  |
| --- | --- |
|  |  **ÁFORM UM LAGASETNINGU** *– sbr. samþykkt ríkisstjórnar frá 10. mars 2017, 1.-4. gr.* |
| **Málsheiti og nr.** | Frumvarp til laga um breytingu á lögum um sértryggð skuldabréf og fleiri lögum (sértryggð skuldabréf) / FJR22030045 |
| **Ráðuneyti /verkefnisstjóri** | Fjármála- og efnahagsráðuneyti / Gunnlaugur Helgason |
| **Innleiðing EES-gerðar?** | [x]  Já[ ]  Nei |
| **Dags.** | 27. maí 2022 |

|  |
| --- |
| 1. **Úrlausnarefni**
 |
| 1. **Forsaga máls og tilefni**

*1. Inngangur.*Sértryggð skuldabréf eru tryggðar skuldaviðurkenningar sem bankar og aðrar lánastofnanir gefa út til að fjármagna starfsemi sína. Þau eru ekki tryggð með hefðbundnum veðum heldur með eignasöfnum sem þurfa ávallt að nema hærri fjárhæð en skuldabréfin sem þau tryggja. Í tryggingasöfnunum mega aðeins vera traustar eignir á borð við fasteignaveðlán með hófleg veðsetningarhlutföll. Verði útgefandi gjaldþrota eiga eigendur skuldabréfanna, auk almennrar kröfu á útgefanda, forgangsrétt umfram aðra kröfuhafa að greiðslum af eignum í tryggingasöfnunum. Sértryggð skuldabréf eru því talin mjög öruggur fjárfestingarkostur, sem gerir þau að hagkvæmri fjármögnunarleið fyrir lánastofnanir.Útgáfa sértryggðra skuldabréfa hefur tíðkast um langa hríð í nokkrum Evrópuríkjum, einna helst í Danmörku þar sem lánveitendur hafa allt frá 18. öld fjármagnað fasteignalán með útgáfu sértryggðra skuldabréfa. Hún hefur sótt í sig veðrið víðar í Evrópu á síðustu áratugum. Nú eru virkir markaðir fyrir sértryggð skuldabréf í þrjátíu Evrópuríkjum og útistandandi kröfur samkvæmt sértryggðum skuldabréfum sem lánastofnanir í Evrópu höfðu gefið út námu í lok árs 2020 tæplega þremur þúsundum milljarða evra. Nokkur ríki utan Evrópu hafa einnig nýlega sett lög um sértryggð skuldabréf eða hafa það til skoðunar, svo sem Ástralía, Kanada og Suður-Kórea.[[1]](#footnote-2) *2. Sértryggð skuldabréf á Íslandi.*Árið 2008 voru sett [lög um sértryggð skuldabréf, nr. 11/2008](https://www.althingi.is/lagas/nuna/2008011.html), hér á landi. Samkvæmt lögunum geta lánastofnanir gefið út sértryggð skuldabréf með leyfi Fjármálaeftirlitsins. Leyfi er háð því að fjárhagur lánastofnunar sé svo traustur að hagsmunum annarra kröfuhafa, þar með talinna innstæðueigenda, sé ekki stefnt í hættu með útgáfu sértryggðra skuldabréfa. Skuldabréfin skulu tryggð með tryggingasafni og skal uppreiknaður höfuðstóll þess ávallt nema hærri fjárhæð en uppreiknaður höfuðstóll sértryggðra skuldabréfa sem það tryggir. Verði útgefandi gjaldþrota eiga eigendur skuldabréfanna forgangsrétt umfram aðra kröfuhafa að greiðslum af eignum í tryggingasafni. Tryggingasafn skal myndað úr skuldabréfum með veði í fasteignum, þar sem veðhlutfall er að hámarki 60–80% eftir tegund fasteignar, eða skuldabréfum opinberra aðila. Í tryggingasafni geta einnig að vissu marki verið staðgöngutryggingar sem útgefandi setur í safnið til að bæta upp rýrnun á upphaflegum tryggingum, til dæmis vegna verðlækkunar á fasteignum eða vegna þess að greiðslufall verður á veðskuldabréfum og full greiðsla fæst ekki við nauðungarsölu á hinum veðsettu eignum. Staðgöngutryggingar geta verið í formi innstæðna og krafna á hendur öðrum lögaðilum en opinberum aðilum sem eru taldar nægilega öruggar. Útgefanda ber að skipa sjálfstæðan skoðunarmann til að hafa eftirlit með útgáfu sértryggðra skuldabréfa en Fjármálaeftirlitið annast almennt eftirlit með lögunum. Ýmis ákvæði laganna, þar á meðal um eignir í tryggingasafni og hvernig eigi að meta virði þeirra, eru útfærð nánar í [reglum um sértryggð skuldabréf, nr. 528/2008](https://www.stjornartidindi.is/Advert.aspx?ID=e92849cb-7762-4ae2-a8aa-30bfc1e862f8).[[2]](#footnote-3)Kerfislega mikilvægu viðskiptabankarnir þrír, Arion banki hf., Íslandsbanki hf. og Landsbankinn hf., hafa allir fengið leyfi frá Fjármálaeftirlitinu til að gefa út sértryggð skuldabréf og hafa gefið úr slík bréf.Þau voru fyrst gefin út hér á landi haustið 2011.[[3]](#footnote-4) Síðan hefur útgáfa þeirra aukist mjög og nam í lok árs 2021 um 626 milljörðum króna að bókfærðu virði eða um 14% af efnahagsreikningi kerfislega mikilvægu viðskiptabankanna.Útgáfan hefur skipst nokkuð jafnt milli kerfislega mikilvægu bankanna. Útgáfa hvers þeirra í árslok 2021 nam þannig ríflega 200 milljörðum króna.Í árslok 2021 voru 93% af útgáfunum í íslenskum krónum en 7% í evrum. Skuldabréfin eru að meiri hluta til verðtryggð. Í árslok 2021 voru þannig um tveir þriðju hlutar útgefinna sértryggðra skuldabréfa verðtryggðir.Útgáfa sértryggðra skuldabréfa er hagkvæm leið fyrir viðskiptabankana til að fjármagna sig. Ávöxtunarkrafa til sértryggðra skuldabréfa bankanna í íslenskum krónum hefur þannig aðeins verið um hálfu prósentustigi hærri en til ríkisskuldabréfa undanfarið. Álag m.v. ríkisbréf í útboðum – óverðtryggð bréf Álag m.v. ríkisbréf í útboðum – verðtryggð bréfEignir í tryggingasöfnum sem standa að baki útgáfunum voru í árslok 2021 nánast einvörðungu lán með veði í íbúðarhúsnæði, eða um 97%. Um 3% voru lausafjáreignir, einkum innlán. Veðhlutfall íbúðalána í tryggingasafni af markaðsvirði skal samkvæmt lögum um sértryggð skuldabréf að hámarki nema 80%. Því lægra sem hlutfallið er, því meiri eru gæði tryggingasafnsins. Í árslok 2021 var vegið veðhlutfall hjá útgefendunum um 55% og var því vel undir lögbundnu hámarki.Umframtryggingaþekja, það er virði eigna í tryggingasöfnum umfram virði sértryggðra skuldabréfa sem þær tryggja, var í árslok 2021 að meðaltali tæp 24%. Útgefendur hafa í útgáfulýsingum skuldbundið sig til að tryggja tiltekið hlutfall umframtryggingaþekju, eftir atvikum með því að bæta staðgöngutryggingum við tryggingasafn ef virði eigna sem eru fyrir í safni rýrnar. Lágmarkshlutfall umframtryggingaþekju samkvæmt útgáfulýsingunum er misjafnt, en hefur þó í engu tilviki verið lægra en 5%.Helstu eigendur sértryggðra skuldabréfa íslenskra útgefenda í lok árs 2021 voru lífeyrissjóðir með um 51% hlutdeild af markaðsvirði útistandandi bréfa, viðskiptabankarnir með um 21% hlutdeild, Íbúðalánasjóður með um 11% hlutdeild og verðbréfasjóðir með um 11% hlutdeild.Eignarhald viðskiptabankanna er að hluta til liður í lausafjárstýringu þeirra því að sértryggð skuldabréf geta talist til lausafjáreigna samkvæmt [reglum um lausafjárhlutfall lánastofnana, nr. 266/2017](https://www.stjornartidindi.is/Advert.aspx?RecordID=4a952068-fe9f-41a2-a78b-b0d75f7541a4). Bankarnir nota sértryggð skuldabréf einnig sem veð í greiðslukerfum og viðskiptum við Seðlabanka Íslands. Í lok mars 2022 námu sértryggð skuldabréf sem voru nýtt með þeim hætti um 11 milljörðum króna.*3. Nýjar Evrópugerðir um sértryggð skuldabréf.*Árið 2019 gaf Evrópusambandið út [tilskipun (ESB) 2019/2162 um útgáfu sértryggðra skuldabréfa og opinbert eftirlit með sértryggðum skuldabréfum](https://www.efta.int/eea-lex/32019L2162) og [reglugerð (ESB) 2019/2160 um breytingu á reglugerð (ESB) nr. 575/2013 að því er varðar skuldbindingar í formi sértryggðra skuldabréfa](https://www.efta.int/eea-lex/32019R2160) til að samhæfa frekar reglur ríkja sambandsins um sértryggð skuldabréf og skapa sameiginlegan og einsleitan markað með sértryggð skuldabréf í sambandinu. Ákvæði gerðanna svipa til þess lagaramma sem þegar gildir hér á landi. Líkt og í íslenskum lögum er gert ráð fyrir því að tryggingasafn sé einkum myndað af skuldabréfum með veði í fasteignum, þar sem veðhlutfall er að hámarki 60–80% eftir tegund fasteignar, eða skuldabréfum opinberra aðila, og skulu eigendur sértryggðra skuldabréfa hafa forgangsrétt umfram aðra kröfuhafa að greiðslum af eignum í tryggingasafni verði útgefandi gjaldþrota. Andvirði tryggingasafns skal vera að minnsta kosti 2% umfram andvirði skuldabréfa sem það tryggir. Í tryggingasafni skal ávallt vera nægt laust fé til að standa undir hámarksnettóútgreiðslum af skuldabréfunum næstu 180 daga. Kveðið er á um reglubundna upplýsingagjöf útgefenda til fjárfesta, meðal annars um virði og samsetningu tryggingasafns. Útgáfa sértryggðra skuldabréfa skal háð leyfi og sæta opinberu eftirliti. Skuldabréf sem uppfylla kröfur tilskipunarinnar má markaðssetja sem *evrópsk sértryggð skuldabréf*. Unnið er að upptöku gerðanna í samninginn um Evrópska efnahagssvæðið. Stefnt er að því að gerðirnar öðlist gildi fyrir EFTA-ríkin innan Evrópska efnahagssvæðisins á sama tíma og í Evrópusambandinu, hinn 8. júlí 2022. Aftur á móti er gert ráð fyrir aðlögun á gerðunum við upptökuna til að veita Íslandi svigrúm til janúar 2023 til að innleiða gerðirnar, þar sem ekki er talið að unnt verði að innleiða þær fyrir 8. júlí 2022. Eftir upptöku í samninginn verður Ísland þjóðréttarlega skuldbundið til að innleiða gerðirnar ekki síðar en í janúar 2023.1. **Hvert er úrlausnarefnið?**

Að innleiða í landsrétt tilskipun (ESB) 2019/2162 og reglugerð (ESB) 2019/2160.1. **Að hvaða marki duga gildandi lög og reglur ekki til?**

Gildandi lagarammi svipar til þess ramma sem tilskipunin og reglugerðin gera ráð fyrir, en samræmist honum þó ekki að öllu leyti. Þannig er til dæmis ekki nú áskilið í íslenskum lögum að í tryggingasafni skuli ávallt vera nægt laust fé til að standa undir hámarksnettóútgreiðslum af skuldabréfunum næstu 180 daga og ekki er fjallað um heimild til að markaðssetja skuldabréf sem *evrópsk sértryggð skuldabréf*. Því verður að gera nokkrar breytingar á gildandi lögum til að innleiða gerðirnar. |
| 1. **Markmið**
 |
| 1. **Stefna hins opinbera á viðkomandi málefnasviði/málaflokki**

Í [sáttmála Framsóknarflokks, Sjálfstæðisflokks og Vinstrihreyfingarinnar – græns framboðs um ríkisstjórnarsamstarf](https://www.stjornarradid.is/rikisstjorn/stjornarsattmali/) kemur fram að ríkisstjórnin leggi áherslu á framkvæmd og þróun EES-samningsins þannig að hagsmunir og fullveldi Íslands í samstarfi og viðskiptum við önnur ríki sé tryggt. Lögð verði áhersla á frjáls og opin alþjóðaviðskipti og greiðan aðgang íslensks atvinnulífs að erlendum mörkuðum. Í umfjöllun um stefnumótun á sviði markaðseftirlits, neytendamála og stjórnsýslu atvinnumála og nýsköpunar í [greinargerð með tillögu til þingsályktunar um fjármálaáætlun fyrir árin 2021–2025](https://www.althingi.is/thingstorf/thingmalalistar-eftir-thingum/ferill/?ltg=151&mnr=2), sem var áfram lögð til grundvallar í [þingsályktun um fjármálaáætlun fyrir árin 2022–2026](https://www.althingi.is/thingstorf/thingmalalistar-eftir-thingum/ferill/?ltg=151&mnr=627), segir að meginmarkmið málefnasviðsins sé alþjóðleg samkeppnishæfni atvinnulífsins sem byggist á efnahagslegu, umhverfislegu og samfélagslegu jafnvægi. Samræming leikreglna sem gildi á íslenskum fjármálamarkaði og innan Evrópska efnahagssvæðisins sé ein af grundvallarforsendum aukinnar samkeppnishæfni til hagsbóta bæði fyrir íslenska neytendur og fyrirtæki.Í [Hvítbók um framtíðarsýn fyrir fjármálakerfið](https://www.stjornarradid.is/efst-a-baugi/frettir/stok-frett/2018/12/10/Hvitbok-um-framtidarsyn-fyrir-fjarmalakerfid/) segir að til þess að tryggja að laga- og regluverk á fjármálamarkaði stuðli allt í senn að traustum, stöðugum og hagkvæmum fjármálamarkaði ættu íslensk stjórnvöld að leggja áherslu á tímanlega innleiðingu Evrópuregluverks fyrir fjármálamarkað.1. **Markmið sem að er stefnt með lagasetningu í ljósi úrlausnarefnis og stefnu stjórnvalda**

Innleiðing tilskipunar (ESB) 2019/2162 og reglugerðar (ESB) 2019/2160 er talin greiða fyrir útgáfu og viðskiptum íslenskra lánastofnana með sértryggð skuldabréf þvert á landamæri Evrópska efnahagssvæðisins og þannig styrkja alþjóðlega samkeppnishæfni íslensks atvinnulífsins. Tímanleg innleiðing samræmist einnig markmiðum ríkisins um góða framkvæmd EES-samningsins. |
| 1. **Leiðir**
 |
| 1. **Ekkert aðhafst - hvaða afleiðingar hefði það?**

Íslenskar lánastofnanir gætu áfram gefið út sértryggð skuldabréf á grundvelli íslenskra laga, en gætu átt erfitt með að markaðssetja þau erlendis. Þá bryti það gegn skuldbindingum Íslands samkvæmt EES-samningnum að innleiða gerðirnar ekki eftir að þær hafa verið teknar upp í samninginn og frestur til að innleiða þær er liðinn.1. **Önnur úrræði en lagasetning sem metin hafa verið**

Talið er nauðsynlegt að breyta lögum um sértryggð skuldabréf, nr. 11/2008, og lögum um fjármálafyrirtæki, nr. 161/2002, til að innleiða gerðirnar. Aftur á móti kemur til greina að útfæra lögin nánar í stjórnvaldsfyrirmælum, líkt og þegar er gert með reglum um sértryggð skuldabréf.1. **Mögulegar leiðir við lagasetningu**

Eftirfarandi er meðal helstu álitamála:*1. Á að halda í íslenskar reglur sem eru strangari en þær sem Evrópugerðirnar mæla fyrir um og/eða setja nýjar íslenskar reglur sem byggjast ekki á Evrópugerðunum?*Tilskipun (ESB) 2019/2162 er svokölluð lágmarkssamræmingartilskipun. Það felur í sér að aðildarríkjum er heimilt að setja strangari reglur en tilskipunin mælir fyrir um en mega ekki gera minni kröfur nema annað sé tekið fram. Í lögum um sértryggð skuldabréf eru nokkur fyrirmæli sem ekki endurspeglast í Evrópugerðunum, svo sem um að útgáfa sértryggðra skuldabréfa sé háð því að fjárhagur útgefanda sé svo traustur að hagsmunum annarra kröfuhafa sé ekki stefnt í hættu með útgáfu sértryggðra skuldabréfa.EES-reglugerðir skulu teknar sem slíkar upp í landsrétt samkvæmt a-lið 7. gr. EES-samningsins. Því ber að taka reglugerð (ESB) 2019/2160 upp í heild sinni í landsrétt.*2. Á að nýta heimildarákvæði?*Í ýmsum ákvæðum tilskipunar (ESB) 2019/2162 er aðildarríkjum heimilað að setja tilgreindar reglur:1. 3. mgr. 4. gr.: Aðildarríkjum er heimilt að veita eigendum sértryggðra skuldabréfa sem sérhæfðar veðlánastofnanir hafa gefið út forgangsrétt að öðrum eignum þrotabúa slíkra stofnana en þeim sem mynda tryggingasafn skuldabréfanna.
2. 3. undirgr. 3. mgr. 6. gr.: Ef að ekki er til staðar opinber skrá um eignarhald eigna sem má hafa í tryggingasafni geta aðildarríki heimilað að notast sé við annars konar trygg og aðgengileg skírteini um eignarhald.
3. 7. gr.: Aðildarríki mega heimila að í tryggingasafni séu eignir sem eru tryggðar með veðum utan Evrópska efnahagssvæðisins að uppfylltum tilgreindum skilyrðum til verndar fjárfestum.
4. 8. gr.: Aðildarríki geta heimilað lánastofnun að hafa í tryggingasafni eignir annarrar lánastofnunar sem tilheyrir sömu samstæðu.
5. 2. og 3. mgr. 9. gr.: Í 9. gr. er gert ráð fyrir því að í tryggingasafni megi vera eignir sem útgefandi hefur keypt af öðrum lánastofnunum. Skv. 2. mgr. greinarinnar geta aðildarríki heimilað að í tryggingasafni séu eignir sem hafa verið framseldar til útgefanda sem fjárhagsleg tryggingaráðstöfun samkvæmt tilskipun 2002/47/EB um samninga um fjárhagslegar tryggingarráðstafanir, sbr. lög um fjárhagslegar tryggingarráðstafanir, nr. 46/2005. Í 3. mgr. sömu greinar kemur fram að aðildarríki geti heimilað að eignir sem útgefandi hefur fengið framseldar frá annars konar aðila en lánastofnun séu í tryggingasafni, að tilgreindum skilyrðum uppfylltum.
6. 1. mgr. 13. gr.: Aðildarríki geta áskilið að útgefandi skipi sjálfstæðan skoðunarmann til að hafa eftirlit með því að tryggingasafn fullnægi kröfum tilskipunarinnar.
7. 2. undirgr. 3. mgr. 15. gr.: Skv. d-lið 1. undirgr. 3. mgr. 15. gr. skulu greiðslur af eignum í tryggingsafni nægja til að standa undir meðal annars væntum kostnaði sem tengist viðhaldi og umsýslu með slitum flokks sértryggðra skuldabréfa. Skv. 2. undirgr. sömu málsgreinar mega aðildarríki heimila að sá kostnaður sé reiknaður sem eingreiðsla.
8. 2. undirgr. 6. mgr. og 7. mgr. 15. gr.: Í 1. undirgr. 6. mgr. 15. gr. kemur fram að höfuðstóll eigna í tryggingasafni skuli nema að minnsta kosti höfuðstól útistandandi sértryggðra skuldabréfa. Í 2. undirgr. sömu málsgreinar er aðildarríkjum heimilað að kveða á um annars konar reiknireglu að því gefnu að hún leiði ekki til hærra þekjuhlutfalls. Skv. 7. mgr. greinarinnar geta aðildarríki, að tilgreindum skilyrðum uppfylltum, heimilað að í stað þess að aðeins sé miðað við höfuðstól verði tekið tillit til væntra vaxtatekna af eignum í tryggingasafni og vaxtagreiðslna af sértryggðum skuldabréfum við mat á því hvort nægar eignir séu í tryggingasafni.
9. 2. málsl. 8. mgr. 15. gr.: Í 1. málsl. 8. mgr. 15. gr. segir að útreikningur á virði eigna í tryggingasafni og skuldbindinga skuli byggjast á sömu aðferðafræði. Skv. 2. málsl. sömu málsgreinar geta aðildarríki heimilað að notast sé við misjafna aðferðafræði ef það leiðir ekki til hærra þekjuhlutfalls.
10. 2. undirgr. 3. mgr. 16. gr.: Í 1. undirgr. 3. mgr. 16. gr. er mælt fyrir um hvaða eignir megi telja til lauss fjár til að fullnægja skyldu til að í tryggingasafni sé ávallt nægt laust fé til að standa undir hámarksnettóútgreiðslum af sértryggðum skuldabréfum næstu 180 daga. Skv. 2. undirgr. sömu málsgreinar mega aðildarríki takmarka frekar hvaða eignir megi telja til lauss fjár í þessu skyni.
11. 4. mgr. 16. gr.: Aðildarríki mega fresta gildistöku krafna um laust fé í tryggingasafni ef þær skarast á við lausafjárkröfur samkvæmt öðrum gerðum sambandsins.
12. 5. mgr. 16. gr.: Aðildarríki geta heimilað að útreikningur á höfuðstól skuldabréfa sem hafa að geyma heimild til að fresta gjalddögum við tilteknar aðstæður miðist við lokagjalddaga samkvæmt skilmálum bréfanna.
13. 6. mgr. 16. gr.: Aðildarríki mega veita undanþágu frá kröfu um laust fé ef að sértryggð skuldabréf eru sett upp þannig að greiðslur af eignum í tryggingasafni, og eftir atvikum afleiðusamningum sem útgefandi gerir, eru ávallt inntar af hendi á undan gjalddögum sértryggðra skuldabréfa og nægja til að standa undir greiðslum á gjalddögunum.
14. 1. mgr. 17. gr.: Aðildarríki geta, að uppfylltum tilgreindum skilyrðum til að vernda fjárfesta, heimilað að gefin séu út sértryggð skuldabréf þar sem unnt er að fresta gjalddögum við tilteknar aðstæður.
15. 2. mgr. og 2. undirgr. 3. mgr. 20. gr.: Aðildarríki geta áskilið að útgefandi skipi stjórnanda til að standa vörð um hagsmuni fjárfesta í sértryggðum skuldabréfum við skilameðferð útgefanda. Skipun og lausn stjórnanda má vera háð samþykki lögbærs yfirvalds. Veita má stjórnanda heimild til að koma fram fyrir hönd útgefanda við vissa lagalega gerninga sem varða tryggingasafn.
16. 2. undirgr. 1. mgr. 23. gr.: Aðildarríki skulu skv. 23. gr. mæla fyrir um stjórnsýsluviðurlög vegna brota gegn fyrirmælum í tilgreindum ákvæðum tilskipunarinnar. Aðildarríkjum er þó skv. 2. undirgr. 1. mgr. greinarinnar heimilt að leggja refsingar við brotum frekar en stjórnsýsluviðurlög.
17. 6. mgr. 24. gr.: Skv. 24. gr. skal birta ákvarðanir um stjórnsýsluviðurlög, en við vissar aðstæður skulu þær birtar án persónugreinanlegra upplýsinga. Skv. 6. mgr. greinarinnar geta aðildarríki mælt fyrir um að slíkri birtingu upplýsinga skuli frestað.
18. 2. mgr. 30. gr.: Í 1. mgr. 30. gr. kemur fram að áfram megi kalla sértryggð skuldabréf sem voru gefin út fyrir 8. júlí 2022 (eða gildistökudag innleiðingarlaga í EFTA-ríki), og uppfylltu þágildandi kröfur, sértryggð skuldabréf. Skv. 2. mgr. geta aðildarríki, að tilgreindum skilyrðum uppfylltum, heimilað að hið sama gildi um útgáfur allt að tveimur árum frá þeim tíma ef þær byggjast á opnum útgáfum (e. tap issue) sem höfðu áður fengið alþjóðlegt auðkennisnúmer.

Í d-lið 1. tölul. reglugerðar (ESB) 2019/2160 er gert ráð fyrir því að andvirði tryggingasafns sé 5% umfram andvirði skuldabréfa sem það tryggir. Aðildarríkjum er að tilgreindum skilyrðum uppfylltum heimilt að kveða á um lægra hlutfall, þó ekki lægra en 2%.*3. Hvenær eiga lög að taka gildi?*Ákveða þarf hvenær innleiðingarlög eigi að taka gildi. Gert er ráð fyrir að við upptöku Evrópugerðanna verði veittur frestur til að innleiða þær í landsrétt til 8. janúar 2023 (hálfu ári frá gildistöku í Evrópusambandinu). |
| 1. **Hvaða leið er áformuð og hvers vegna?**
 |
| 1. **Stutt lýsing á þeirri leið sem áformuð er og rökstuðningur fyrir henni**

*1. Á að halda í íslenskar reglur sem eru strangari en þær sem Evrópugerðirnar mæla fyrir um og/eða setja nýjar íslenskar reglur sem byggjast ekki á Evrópugerðunum?*Til greina kemur að endurskoða fyrirmæli um atriði sem ekki er fjallað um í Evrópugerðunum.*2. Á að nýta heimildarákvæði?*Almennt er ekki fyrirhugað að gera frekari breytingar á lögum um sértryggð skuldabréf en innleiðing tilskipunar (ESB) 2019/2162 kallar á. Eftirfarandi er fyrirséð hvað einstakar heimildir í fyrrgreindum ákvæðum tilskipunarinnar varðar:1. 3. mgr. 4. gr.: Sérhæfðar veðlánastofnanir starfa ekki hér á landi og ekki er sérstaklega gert ráð fyrir þeim í lögum. Ekki er því gert ráð fyrir sérákvæðum um þau í fyrirhuguðu frumvarpi.
2. 3. undirgr. 3. mgr. 6. gr.: Í lögum um sértryggð skuldabréf er nú áskilið að eignarhald á veðum sé skráð í opinberum gagnagrunnum. Ekki er gert ráð fyrir því að breyta þeim áskilnaði.
3. 7. gr.: Samkvæmt lögum um sértryggð skuldabréf mega tryggingar vera í aðildarríkjum samningsins um Evrópska efnahagssvæðið, Sviss eða Færeyjum. Ekki er gert ráð fyrir því að breyta því.
4. 8. gr.: Til greina kemur að heimila lánastofnunum að hafa í tryggingasöfnum eignir annarra lánastofnana sem tilheyra sömu samstæðu.
5. 2. og 3. mgr. 9. gr.: Til greina kemur að heimila að í tryggingasafni séu eignir af því tagi sem fjallað er um í málsgreinunum.
6. 1. mgr. 13. gr.: Lög um sértryggð skuldabréf áskilja þegar að skipaður sé sjálfstæður skoðunarmaður. Ráðgert er að svo verði áfram.
7. 2. undirgr. 3. mgr. 15. gr.: Skoðað verður hvort ástæða sé til að heimila að kostnaður samkvæmt undirgreininni sé reiknaður sem eingreiðsla.
8. 2. undirgr. 6. mgr. og 7. mgr. 15. gr.: Samkvæmt lögum um sértryggð skuldabréf skal uppreiknuð heildarfjárhæð höfuðstóls skuldabréfa og annarra eigna í tryggingasafni sem stendur til tryggingar tilteknum flokki sértryggðra skuldabréfa ávallt nema hærri fjárhæð en sem nemur uppreiknaðri heildarfjárhæð höfuðstóls þess tiltekna flokks. Ráðgert er að svo verði áfram.
9. 2. málsl. 8. mgr. 15. gr.: Í lögum um sértryggð skuldabréf er gert ráð fyrir því að bæði eignir í tryggingasafni og skuldir séu metnar með sömu aðferð. Ráðgert er að svo verði áfram.
10. 2. undirgr. 3. mgr. 16. gr.: Skoðað verður hvort tilefni sé til að takmarka hvaða eignir megi nota til að mæta lausafjáráskilnaði tilskipunarinnar.
11. 4. mgr. 16. gr.: Gert er ráð fyrir því að samhliða innleiðingu tilskipunar (ESB) 2019/2162 og reglugerðar (ESB) 2019/2160 verði undirgerð framkvæmdastjórnar Evrópusambandsins[[4]](#footnote-5), sem er ætlað að taka á skörun lausafjárkrafna, veitt gildi hér á landi. Ekki er því gert ráð fyrir því að fresta gildistöku krafna um laust fé í tryggingasafni.
12. 5. mgr. 16. gr.: Til greina kemur að heimila að útreikningur á höfuðstól skuldabréfa sem hafa að geyma heimild til að fresta gjalddögum við tilteknar aðstæður miðist við lokagjalddaga samkvæmt skilmálum bréfanna.
13. 6. mgr. 16. gr.: Til greina kemur að veita undanþágu frá kröfu um laust fé ef að sértryggð skuldabréf eru sett upp þannig að greiðslur af eignum í tryggingasafni, og eftir atvikum afleiðusamningum sem útgefandi gerir, eru ávallt inntar af hendi á undan gjalddögum sértryggðra skuldabréfa og nægja til að standa undir greiðslum á gjalddögunum.
14. 1. mgr. 17. gr.: Til greina kemur að heimila útgáfu sértryggðra skuldabréfa þar sem unnt er að fresta gjalddögum við tilteknar aðstæður með þeim skilyrðum sem fram koma í málsgreininni.
15. 2. mgr. og 2. undirgr. 3. mgr. 20. gr.: Ekki er gert ráð fyrir því að kveða á um skipun stjórnanda til að standa vörð um hagsmuni fjárfesta í sértryggðum skuldabréfum við skilameðferð útgefanda.
16. 23. gr.: Gert er ráð fyrir að almennt verði kveðið á um stjórnsýsluviðurlög vegna brota, en til greina kemur að leggja frekar refsingar við alvarlegri brotum.
17. 6. mgr. 24. gr.: Til greina kemur að mæla fyrir um að birtingu ákvarðana verði frestað við vissar aðstæður.
18. 2. mgr. 30. gr.: Til greina kemur að nýta heimildina fyrir opnar útgáfur sem fengu alþjóðlegt auðkennisnúmer fyrir gildistöku laganna.

Ekki er gert ráð fyrir því að nýta heimild d-liðar 1. tölul. reglugerðar (ESB) 2019/2160 til að mæla fyrir um lægra hlutfall yfirtryggingaþekju en 5%.*3. Hvenær eiga lög að taka gildi?*Ráðgert er að lögin taki gildi 1. janúar 2023. 1. **Helstu fyrirhuguðu breytingar á gildandi lögum og reglum, hvort heldur bætt er við eða fellt brott**

Áformað er að innleiða tilskipunina með breytingum á lögum um sértryggð skuldabréf og reglugerðina með breytingu á lögum um fjármálafyrirtæki. |
| 1. **Samræmi við stjórnarskrá og þjóðarétt – aðrar grundvallarspurningar**
 |
| 1. **Koma áformin inn á svið stjórnarskrár og þjóðréttarskuldbindinga?**

Fyrirhuguð löggjöf er ekki talin vekja stjórnskipuleg álitamál.Innleiðing Evrópugerðanna í íslensk lög eftir að þær hafa verið teknar upp í EES-samninginn samræmist skuldbindingum Íslands samkvæmt samningnum.1. **Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu?**

Nei.1. **Er önnur grundvallarlöggjöf sem taka þarf tillit til?**

Já. Innleiðing verður meðal annars að taka mið af [stjórnsýslulögum, nr. 37/1993](https://www.althingi.is/lagas/nuna/1993037.html), [lögum um persónuvernd og vinnslu persónuupplýsinga, nr. 90/2018](https://www.althingi.is/lagas/nuna/2018090.html), og [lögum um opinbert eftirlit með fjármálastarfsemi, nr. 87/1998.](https://www.althingi.is/lagas/nuna/1998087.html) |
| 1. **Samráð**
 |
| 1. **Hverjir eru helstu hagsmunaaðilar?**

Lánastofnanir og fjárfestar sem kaupa sértryggð skuldabréf, sem eru einkum stofnanafjárfestar á borð við aðrar lánastofnanir, lífeyris- og verðbréfasjóði og vátryggingafélög.1. **Er skörun við stjórnarmálefni annarra ráðuneyta?**

Nei. Evrópugerðirnar verða atriði sem heyra undir málefnasvið fjármála- og efnahagsráðuneytis skv. 8. tölul. 4. gr. [forsetaúrskurðar um skiptingu stjórnarmálefna milli ráðuneyta í Stjórnarráði Íslands, nr. 6/2022](https://www.althingi.is/lagas/152a/2022006.html).1. **Samráð sem þegar hefur farið fram**

Fjármála- og efnahagsráðherra hefur skipað starfshóp með fulltrúum frá Seðlabanka Íslands og Samtökum fjármálafyrirtækja til að vinna frumvarp til að innleiða Evrópugerðirnar. Áformaskjal þetta var unnið í samráði við starfshópinn. Drög að áformaskjali voru send öðrum ráðuneytum til umsagnar í maí 2022. Til samræmis við ábendingu forsætisráðuneytisins var bætt við setningu í lið F.4 um að áformaskjal þetta yrði birt í samráðsgátt stjórnvalda.1. **Fyrirhugað samráð**

Áformaskjal þetta verður birt í samráðsgátt stjórnvalda á vefnum Ísland.is og verða framkomnar umsagnir metnar að umsagnarfresti loknum. Frumvarp um innleiðingu á Evrópugerðunum verður unnið af starfshópi með fulltrúum frá Seðlabanka Íslands og Samtökum fjármálafyrirtækja. Ráðgert er að birta drög að frumvarpi í samráðsgátt stjórnvalda. |
| 1. **Mat á áhrifum þeirrar leiðar sem áformuð er**
 |
| 1. **Niðurstaða frummats á áhrifum, sbr. fylgiskjal**

Innleiðing gerðanna er ekki talin hafa veruleg áhrif hér á landi því hér er þegar til staðar lagarammi um sértryggð skuldabréf sem svipar til þess ramma sem gert er ráð fyrir í Evrópugerðunum. Innleiðingin mun þó greiða fyrir útgáfu og viðskiptum íslenskra lánastofnana með sértryggð skuldabréf þvert á landamæri innan Evrópska efnahagssvæðisins og gæti lækkað lítillega fjármögnunarkostnað þeirra. Þá samræmist hún skuldbindingum Íslands samkvæmt EES-samningnum. |
| 1. **Næstu skref, innleiðing**
 |
| 1. **Hefur verið gerð verkefnisáætlun fyrir frumvarpssmíðina?**

Áformað er að birta drög að frumvarpi í samráðsgátt stjórnvalda á næstu mánuðum og leggja frumvarp fyrir Alþingi haustið 2022.1. **Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?**

Lánastofnanir munu þurfa að fylgja ákvæðum laganna við útgáfu sértryggðra skuldabréfa eftir að lögin taka gildi og Fjármálaeftirlitið að hafa eftirlit með því. Unnt er að byrja að undirbúa það þegar í stað þar sem þegar liggur fyrir að áformað er að lögin taki gildi um næstu áramót.1. **Hvaða forsendur þurfa að vera fyrir hendi til að lagasetning beri árangur?**

Lagasetningin sem slík er liður í því að fullnægja skuldbindingum Íslands samkvæmt EES-samningnum. Fjármálaeftirlitið hefur eftirlit með því að fjármálafyrirtæki fylgi lögum og reglum sem innleiða Evrópugerðirnar.1. **Mælikvarðar á árangur og útkomu**

Eftirlitsstofnun EFTA hefur eftirlit með því að Ísland fullnægi skuldbindingum sínum samkvæmt EES-samningnum og birtir upplýsingar um árangur ríkisins.1. **Hefur verið hugað að því að afla gagna til að meta árangur þegar þar að kemur?**

Í tilskipuninni er mælt fyrir um að framkvæmdastjórn Evrópusambandsins skuli, í samráði við Evrópsku bankaeftirlitsstofnunina, skila Evrópuþinginu og ráðinu skýrslu um framkvæmd tilskipunarinnar eigi síðar en 8. júlí 2025. Aðildarríki skulu minnst ári fyrr senda framkvæmdastjórninni (Eftirlitsstofnun EFTA í tilviki EFTA-ríkjanna) upplýsingar í skýrsluna.  |
| 1. **Annað**
 |
| Nálgast má Evrópugerðirnar um sértryggð skuldabréf og tengd gögn á eftirfarandi vefslóðum:* [Álit Evrópska kerfisáhætturáðsins um fjármögnun lánastofnana frá desember 2012](https://www.esrb.europa.eu/pub/pdf/recommendations/ESRB_2012_2.en.pdf) (tilmæli E varða sértryggð skuldabréf).
* [Skýrsla Evrópsku bankaeftirlitsstofnunarinnar um sértryggð skuldabréf frá júlí 2014](https://www.eba.europa.eu/sites/default/documents/files/documents/10180/534414/fa5bf6ec-6301-4b90-8f98-3324333c82a4/EBA%20Report%20on%20EU%20Covered%20Bond%20Frameworks%20and%20Capital%20Treatment.pdf).
* [Álit Evrópsku bankaeftirlitsstofnunarinnar um sértryggð skuldabréf frá júlí 2014](https://www.eba.europa.eu/sites/default/documents/files/documents/10180/657547/6215be87-6e4f-4eeb-8038-eaa0ed4d6bea/EBA-Op-2014-04%20Covered%20Bond%20Opinion.pdf).
* [Skýrsla Evrópsku bankaeftirlitsstofnunarinnar um sértryggð skuldabréf frá desember 2016](https://www.eba.europa.eu/sites/default/documents/files/documents/10180/1699643/d2b08b75-601f-4de3-ba36-ad674cdc0d46/EBA%20Report%20on%20Covered%20Bonds%20%28EBA-Op-2016-23%29.pdf?retry=1).
* [Tilskipun Evrópusambandsins 2019/2162 um sértryggð skuldabréf](https://eur-lex.europa.eu/legal-content/EN/TXT/?uri=CELEX%3A32019L2162).
	+ [Tillaga framkvæmdastjórnar Evrópusambandsins að tilskipun með greinargerð](https://eur-lex.europa.eu/legal-content/EN/TXT/?uri=celex%3A52018PC0094).
	+ [Áhrifamat framkvæmdastjórnar Evrópusambandsins](https://ec.europa.eu/info/sites/default/files/180312-proposal-covered-bonds-impact-assessment_en.pdf).
* [Reglugerð Evrópusambandsins 2019/2160 um áhættuskuldbindingar í formi sértryggðra skuldabréfa](https://eur-lex.europa.eu/eli/reg/2019/2160/oj).
	+ [Tillaga framkvæmdastjórnar Evrópusambandsins að reglugerð með greinargerð](https://eur-lex.europa.eu/legal-content/EN/TXT/?uri=COM%3A2018%3A0093%3AFIN).
	+ [Áhrifamat framkvæmdastjórnar Evrópusambandsins](https://ec.europa.eu/info/sites/default/files/180312-proposal-covered-bonds-impact-assessment_en.pdf).

Nálgast má norræna löggjöf og frumvörp um sértryggð skuldabréf og tengd gögn á eftirfarandi vefslóðum:* [Íslensk lög um sértryggð skuldabréf, nr. 11/2008](https://www.althingi.is/lagas/nuna/2008011.html).
	+ [Frumvarp með greinargerð](https://www.althingi.is/altext/135/s/0211.html). (Feril hjá Alþingi má nálgast [hér](https://www.althingi.is/thingstorf/thingmalalistar-eftir-thingum/ferill/?ltg=135&mnr=196).)
	+ [Íslenskar reglur um sértryggð skuldabréf, nr. 528/2008](https://www.stjornartidindi.is/Advert.aspx?ID=e92849cb-7762-4ae2-a8aa-30bfc1e862f8).
* [Dönsk lov om realkreditlån og realkreditobligationer m.v., nr. 315/2022](https://www.retsinformation.dk/eli/lta/2022/315).
	+ [Frumvarp til innleiðingar á tilskipun og reglugerð Evrópusambandsins með greinargerð](https://www.retsinformation.dk/eli/ft/202012L00175). (Feril hjá danska þinginu má nálgast [hér](https://www.folketingstidende.dk/samling/20201/lovforslag/l175/index.htm).)
* [Norsk lov om endringer i finansforetaksloven og verdipapirfondloven (obligasjoner med fortrinnsrett), nr. 379/2022](https://lovdata.no/dokument/LTI/lov/2022-05-23-31).
	+ [Frumvarp til innleiðingar á tilskipun og reglugerð Evrópusambandsins með greinargerð](https://www.regjeringen.no/no/dokumenter/prop.-42-ls-20212022/id2892438/?ch=1). (Feril hjá norska þinginu má nálgast [hér](https://www.stortinget.no/no/Saker-og-publikasjoner/Saker/Sak/?p=87216).)
* [Sænsk lag om utgivning av säkerställda obligationer, nr. 1223/2003](https://www.riksdagen.se/sv/dokument-lagar/dokument/svensk-forfattningssamling/lag-20031223-om-utgivning-av-sakerstallda_sfs-2003-1223).
	+ [Frumvarp til innleiðingar á tilskipun og reglugerð Evrópusambandsins með greinargerð](https://www.regeringen.se/rattsliga-dokument/proposition/2021/12/prop.-20212276/). (Feril hjá sænska þinginu má nálgast [hér](https://www.riksdagen.se/sv/dokument-lagar/dokument/proposition/andrade-regler-om-sakerstallda-obligationer_H90376).)
	+ [Opinber skýrsla um breytingar á reglum um sértryggð skuldabréf vegna innleiðingar Evrópugerðanna frá 2020 (SOU 2020:61)](https://www.regeringen.se/rattsliga-dokument/statens-offentliga-utredningar/2020/11/sou-202061/).
* [Finnsk lag om hypoteksbanker och säkerställda obligationer, nr. 151/2022](https://www.finlex.fi/sv/laki/alkup/2022/20220151).
	+ [Frumvarp til innleiðingar á tilskipun og reglugerð Evrópusambandsins með greinargerð](https://www.eduskunta.fi/SV/vaski/HallituksenEsitys/Sidor/RP_203%2B2021.aspx). (Feril hjá finnska þinginu má nálgast [hér](https://www.eduskunta.fi/SV/vaski/KasittelytiedotValtiopaivaasia/Sidor/RP_203%2B2021.aspx).)

Í [ársskýrslu samtaka aðila á markaði fyrir sértryggð skuldabréf fyrir árið 2021](https://hypo.org/ecbc/publications/fact-book/) má nálgast ýmsar gagnlegar upplýsingar um alþjóðlegan markað fyrir sértryggð skuldabréf. |
| 1. **Fylgiskjöl**
 |
| 1. **Mat á áhrifum lagasetningar – Frummat, sbr. eyðublað**
 |

1. European Covered Bonds Council (2021): [European Covered Bond Fact Book 2021](https://hypo.org/ecbc/publications/fact-book/), bls. 147. [↑](#footnote-ref-2)
2. Nokkur önnur laga- og regluákvæði um sértryggð skuldabréf eru í gildi hérlendis. Í [lögum um skyldutryggingu lífeyrisréttinda og starfsemi lífeyrissjóða, nr. 129/1997](https://www.althingi.is/lagas/nuna/1997129.html), eru sértryggð skuldabréf flokkuð meðal öruggra eigna sem lífeyrissjóðir hafa rúmar heimildir til að fjárfesta í. Sértryggð skuldabréf geta verið hæfar tryggingar í viðskiptum fjármálafyrirtækja við Seðlabanka Íslands samkvæmt [reglum um viðskipti fjármálafyrirtækja við Seðlabanka Íslands, nr. 1200/2019](https://www.stjornartidindi.is/Advert.aspx?RecordID=46e80898-a954-4752-b24e-78610a11e0a2). Þá hafa verið innleidd margvísleg ákvæði um sértryggð skuldabréf úr ýmsum gerðum á sviði fjármálamarkaðar sem hafa verið teknar upp í samninginn um Evrópska efnahagssvæðið. Í [reglugerð (ESB) nr. 575/2013 um varfærniskröfur að því er varðar lánastofnanir og verðbréfafyrirtæki](https://www.efta.int/sites/default/files/documents/legal-texts/eea/other-legal-documents/solr/translated-legal-acts/icelandic/i32013R0575.pdf), sem var innleidd hér á landi með [reglugerð um varfærniskröfur vegna starfsemi fjármálafyrirtækja, nr. 233/2017](https://island.is/reglugerdir/nr/0233-2017), eru reglur um eigið fé sem fjármálafyrirtæki þurfa að viðhalda til að mæta áhættu vegna fjárfestinga. Fjárfestingar í sértryggðum skuldabréfum eru taldar áhættulitlar samkvæmt reglugerðinni og kalla því ekki á mikið eigið fé. Svipuð regla gildir um fjárfestingar vátryggingafélaga í sértryggðum skuldabréfum samkvæmt [reglugerð (ESB) 2015/35 um viðbætur við tilskipun Evrópuþingsins og ráðsins 2009/138/EB um stofnun og rekstur fyrirtækja á sviði vátrygginga og endurtrygginga](https://www.efta.int/sites/default/files/documents/legal-texts/eea/other-legal-documents/solr/translated-legal-acts/icelandic/i32015R0035.pdf), sem var innleidd hér á landi með [reglugerð um gildistöku reglugerða Evrópusambandsins um vátryggingastarfsemi og vátryggingasamstæður, nr. 55/2022](https://www.stjornartidindi.is/Advert.aspx?RecordID=6f3fd0a5-7674-408a-b22e-b9496862510e). Samkvæmt [tilskipun 2014/59/ESB sem kemur á ramma um endurreisn og skilameðferð lánastofnana og verðbréfafyrirtækja](https://www.efta.int/sites/default/files/documents/legal-texts/eea/other-legal-documents/solr/translated-legal-acts/icelandic/i32014L0059.pdf), sem var innleidd hér á landi með [lögum um skilameðferð lánastofnana og verðbréfafyrirtækja, nr. 70/2020](https://www.althingi.is/lagas/nuna/2020070.html), eru sértryggð skuldabréf undanþegin eftirgjöf við skilameðferð fjármálafyrirtækja. Samkvæmt [reglugerð (ESB) 2015/61 um viðbætur við reglugerð (ESB) nr. 575/2013 að því er varðar lausafjárþekjukröfu fyrir lánastofnanir](https://www.efta.int/eea-lex/32015R0061), sem var innleidd hér á landi með [reglum um lausafjárhlutfall lánastofnana, nr. 266/2017](https://www.stjornartidindi.is/Advert.aspx?RecordID=4a952068-fe9f-41a2-a78b-b0d75f7541a4), geta fjármálafyrirtæki notað tiltekin sértryggð skuldabréf til að mæta lausafjárkröfum. Í [reglugerð (ESB) 2016/2251 um viðbætur við reglugerð (ESB) nr. 648/2012 um OTC-afleiður, miðlæga mótaðila og afleiðuviðskiptaskrár að því er varðar tæknilega eftirlitsstaðla vegna áhættuvarna fyrir OTC-afleiðusamninga sem miðlægur mótaðili hefur ekki stöðustofnað](https://www.efta.int/sites/default/files/documents/legal-texts/eea/other-legal-documents/solr/translated-legal-acts/icelandic/i32016R2251.pdf), sem var innleidd hér á landi með [reglugerð um gildistöku reglugerða Evrópusambandsins um afleiðuviðskipti, miðlæga mótaðila og afleiðuviðskiptaskrár, nr. 381/2019](https://island.is/reglugerdir/nr/0381-2019), eru afmarkaðar undanþágur frá kröfum um framlagningu trygginga vegna afleiðuviðskipta í tengslum við sértryggð skuldabréf. Evrópugerðirnar vísa allar til skilgreiningar á sértryggðum skuldabréfum í [tilskipun 2009/65/EB um samræmingu á lögum og stjórnsýslufyrirmælum að því er varðar verðbréfasjóði](https://www.efta.int/sites/default/files/documents/legal-texts/eea/other-legal-documents/solr/translated-legal-acts/icelandic/i32009L0065.pdf), sem var innleidd hér á landi með [lögum um verðbréfasjóði, nr. 116/2021](https://www.althingi.is/lagas/nuna/2021116.html). Þar er mælt fyrir um rúmar heimildir verðbréfasjóða til að fjárfesta í sértryggðum skuldabréfum. [↑](#footnote-ref-3)
3. Íslenskar lánastofnanir höfðu áður gefið út skuldaviðurkenningar sem voru nefndar „samningsbundin sértryggð skuldabréf“, en þær voru reistar á öðru skipulagi en sértryggð skuldabréf samkvæmt samnefndum lögum. [↑](#footnote-ref-4)
4. [Framseld reglugerð framkvæmdastjórnarinnar (ESB) 2022/786 frá 10. febrúar 2022 um breytingu á framseldri reglugerð framkvæmdastjórnarinnar (ESB) 2015/61 um viðbætur við reglugerð Evrópuþingsins og ráðsins (ESB) nr. 575/2013 að því er varðar lausafjárþekjukröfur fyrir lánastofnanir](https://eur-lex.europa.eu/eli/reg_del/2022/786/oj). [↑](#footnote-ref-5)